

**Kommunal forskrift**

Hjemlet i opplæringsloven § 4-5

**Vedtekter for**

**Skolefritidsordning i Vennesla**

Fastsatt av Vennesla kommunestyre 6. februar 2025

Ikrafttredelse 12.03.2025

## Formålet med skolefritidsordningen (SFO)

SFO skal gi et pedagogisk tilbud, før og etter undervisningstid, som legger til rette for lek, kultur- og fritidsaktiviteter med utgangspunkt i elevenes alder, funksjonsnivå og interesser. SFO-ordningen er et omsorgs- og fritidstilbud. Innhold og virksomheter skal preges av barnas behov for lek, kulturaktiviteter og sosial læring. SFO skal gi elevene omsorg og tilsyn og skal drives i nær forståelse og i samarbeid med hjemmet. Alle barn skal oppleve et trygt og godt fysisk og psykososialt miljø som fremmer helse, trivsel og læring jf. opplæringsloven § 12. Kommunen skal ha et tilbud om skolefritidsordning før og etter skoletid for 1.-4. årstrinn, og for barn med særskilte behov på 1.-7. årstrinn.

Skolefritidsordninga skal ha vedtekter om

1. eierforhold
2. hvem som er opptaksmyndigheit
3. opptakskriterium
4. opptaksperiode og oppsigelse av skolefritidsplassen
5. foreldrebetaling
6. leke- og oppholdsareal
7. daglig oppholdstid og årlig åpningstid
8. bemanning og ledelse

Henta fra [Utdanningsdirektoratet](https://www.udir.no/utdanningslopet/sfo/) og §[4-5. Skolefritidsordninga](https://lovdata.no/dokument/NL/lov/1998-07-17-61/KAPITTEL_15#%C2%A713-7)

## §1 Eierforhold/retningslinjer

Skolefritidsordningen (SFO) eies av Vennesla kommune og drives etter de retningslinjer som er utarbeidet for Vennesla kommune og i samsvar med lov og forskrifter om SFO-ordningen.

SFO-ordningene legges til skoler med barnetrinn og er et tilbud til barn fra

1. – 4. trinn. Tilbudet gjelder også for elever med særskilte behov på de eldre klassetrinnene, eksempelvis kompetanseavdeling på Moseidmoen skole. Barna kan benytte de leke- og oppholdsarealer som tilhører vedkommende skole.

## § 1.1 Forsikring

Elevene i SFO-ordningen er forsikret i henhold til skolens forsikringsordninger.

## §2 Opptaksmyndighet

Rektor er administrativ og faglig leder ved den enkelte skole. Rektor ved den skolen SFO er lagt til, er delegert opptaksmyndighet. *Levekårsutvalget* er ansvarlig styringsorgan på kommunalt nivå.

## § 3 Opptakskriterium

## § 3.1 Kunngjøring

Kunngjøringen om frist for søknad om plass i SFO-ordninga skjer i februar. Dette skjer i lokalavisa, kommunens- og skolenes hjemmeside og på kommunens Facebook-side.

Skolene sender informasjon om søknadsfrist m.m. til foresatte i 1. klasse påfølgende høst.

## § 3.2 Søknad om opptak

Foresatte søker SFO-plass elektronisk via Visma Flyt skole. Minste bestilling er 8 timer per uke. Dersom foresatte ikke har anledning til å søke elektronisk, hjelper skolen vedkommende med søknadsprosessen. Søker må sette seg inn i vedtektene og godkjenne de, før søknaden aksepteres og sendes.

### § 3.3 Opptakskriterier

Barnet skal vanligvis gå i SFO-ordningen i den skolekretsen/det inntaksområdet barnet tilhører. Alle skoler med SFO skal ta inn alle de barna som det søkes SFO-plass for. Dette gjelder også for funksjonshemmede barn som kan gis et tilbud opp til og med 7. klasse. Hvis det er behov for dette, må det sendes en søknad til rektor. Det vil bli en individuell vurdering i en tverrfaglig gruppe.

### § 3.4 Betalingsrestanser

Søkere med betalingsrestanse fra SFO blir ikke gitt plass ved SFO før disse restansene er oppgjort med kommunen.

**§ 3.5 Gratis SFO for elever på 1, 2. og 3. trinn**

Stortinget har innført en moderasjonsordning med 12 timer gratis SFO for alle elever på 1., 2. og 3. trinn. Barnet søkes inn på ordinær måte.

## § 4 Opptaksperiode og oppsigelse av skolefritidsplassen

### § 4.1 Opptaksperiode

* Hovedopptaket av barn for påfølgende skoleår foregår i vårsemesteret.
* Opptak i løpet av skoleåret skjer etter søknad fra foresatte.
* Dersom det er ønskelig å endre (øke eller redusere) barnets oppholdstid i SFO, søkes endring via Visma Flyt skole. For å endre oppholdstid fra 1. august (nytt skoleår), må søknaden meldes innen frist for hovedopptak i vårsemesteret. Utover dette må endringssøknad meldes med 1 måneds varsel.

### § 4.2 Opptak

Rektor gjennomfører hovedopptaket innen første halvdel av april. Skriftlig melding om opptak sendes søkerne snarest mulig (enkeltvedtak).

### § 4.3 Klage

Ifølge forvaltningslovens § 29 er fristen for å klage 3 uker fra det tidspunkt søkeren mottar vedtaket. Elektronisk skjema for klage på enkeltvedtak, finnes på kommunens hjemmeside, og må fylles ut innen klagefrist fra mottatt vedtak.

For øvrig behandles klage over enkeltvedtak i samsvar med kommunens prosedyre ved klagebehandling (jf. klagereglene i forvaltningslovens § 28).

### § 4.4 Oppsigelse og endring av oppholdstid

Tildelt plass i SFO gjelder til den sies opp av foresatte, via oppsigelsesskjema i Visma Flyt skole. Endret opphold skjer to ganger årlig eller kontakt skolen ved endret livssituasjon, dette på grunn av kvalitet i SFO-tilbudet, og stabilitet og forutsigbarhet for personalet Oppsigelse skal skje med en måneds varsel, og oppsigelsen gjelder enten fra den 1. eller den 15. i måneden. En måneds varsel gjelder også ved økning og reduksjon av oppholdstid. Det betales full pris i oppsigelsestiden/endringstiden, selv om barnet tas ut før oppsigelsestiden er utløpt.

## § 5 Foreldrebetaling

Foreldrebetaling fastsettes av kommunestyret i forbindelse med behandlingen av årsbudsjettet.

Endring av foreldrebetalingen kan skje f.o.m. 01.01. i budsjettåret. Foreldrebetalingen fordeles på 11 måneder i året (perioden 01.08. - 30.06). Ved inntak i tidsrommet 1.-15. i måneden betales full månedsbetaling. Ved inntak etter 15. i måneden betales halv månedssats.

Det gis søskenmoderasjon i SFO. Det betales full pris for barn nr. 1 og 50 % for barn nr. 2 og 3. Dersom barna har ulik oppholdstid, gis 50 % reduksjon for barnet med lavest oppholdstid.

Ved henting av barn seinere enn avtalt tid, kan skolen kreve et gebyr på 1/3 av månedlig

timepris. Skulle foreldrebetalingen utebli, blir det sendt inkassokrav. Deretter vil det komme brev om at barnet ikke kan benytte plassen i SFO-ordningen før kravet er innfridd.
Ved bruk av SFO før og/eller etter skoletid faller retten til fri skoleskyss bort. (Gjelder ikke elever med spesialskyss). Foresatte til barn som går i SFO kan kjøpe tid for enkelttimer utover avtalt tid.

Kost vil da inngå som en del av SFO-tilbudet hvis den enkelte SFO velger å ha enkel matservering. Det betyr ikke nødvendigvis at det er kost hver dag, men skjer på den enkelte SFO som en del av SFO-aktiviteten.

Elever på 1., 2. og 3. trinn har 12 timer gratis SFO. Barna søkes inn på ordinær måte.

## § 6 Leke- og oppholdsareal

Skolefritidsordninga skal legge til rette for lek, kultur- og fritidsaktiviteter med utgangspunkt i alder, funksjonsnivå og interesser hos barna. Skolefritidsordningen skal gi barna omsorg og tilsyn. Funksjonshemmet barn skal få gode utviklingsvilkår. Areala, både ute og inne, skal være egnet for formålet.

## § 7 Daglig oppholdstid og årlig åpningstid

Tilbudene skal gis i henhold til de til enhver tid budsjetterte rammer gitt av kommunen.

Det er opp til den enkelte skole - i samarbeid med FAU - å finne frem til en hensiktsmessig åpningstid. SFO-ordningen skal normalt ikke starte tidligere enn kl. 07.30 og slutte seinere enn kl. 16.30. Rektor gis anledning til å utvide åpningstiden dersom det kan gjennomføres uten økte nettokostnader for kommunen. SFO-ordningen holder åpent 11 måneder i året, og den er åpen i skolens ferier og fridager. SFO-ordningen er stengt alle høytids- og helligdager, 3 planleggingsdager for personalet, samt hele juli måned. Der er pr. dags dato tre planleggingsdager i kommunen for SFO-ansatte. Det er ønskelig at dette utvides til det dobbelte grunnet at de er et pedagogisk støttepersonell. De skal være en del av skolens profesjonsfaglige felleskap, og for at de skal kunne ta aktiv det i dette for å videreutvikle skolen, må det settes av tid.

## § 8 Bemanning og ledelse

## § 8.1 Gruppestørrelse og bemanning

Personalbehovet avhenger av antall barn som har plass i SFO-ordningen. Normen for bemanning er:

* 0-14 barn: 1 voksen
* Ved flere enn 14 barn økes bemanningen med en voksen per 14 barn.

## § 8.2 Ledelse

Rektor har det overordnede pedagogiske, administrative og økonomiske ansvar ved den enkelte skole. SFO-koordinator har det daglige ansvaret for driften og inngår i skolens ledergruppe.